D'Fründschaft met dä Brunswick-Gschwöschtärtän isch blebä. D'Josephine Brunswick isch vo erärä Muätär metämän ungliäbtä Ma (Joseph Graf Deym) värhürotät wordän und het viär Chind öbärcho. Wo 1803 dä Graf Deym plötzli gschtorbän isch, hend's sich nümä mössä met ernä Gfühl vöränand zrockhebä. Di adälig Josephine het abr zögärät, än äifachä Bürgär z'hürotä. D'Therese het vollär Sorg dä Charlotte gschrebä: "Aber sage mir, Pepi und Beethoven, was soll daraus werden? Sie soll auf ihrer Hut sein! Ich glaube in Bezug auf sie unterstrichst Du in dem Klavierauszug die gewissen Worte: Ihr Herz muß die Kraft haben nein zu sagen, eine traurige Pflicht, wenn nicht die traurigste von allen." Äm Beethoven sini Taubhäit, sis räizbari Wesän und dä Josephine eri körpärlich Zerbrechlichkäit hend's au as Hindärnis gse: Zwei Kranke, was wäre aus ihnen geworden? Zonärä Hochzit isch äs nöd cho, abr si hend witär zämä Musig gmacht und dä Beethoven het me as äimol d'Summärferi amänän Ort i erärä Nöchi värbrocht. D'Klaviärsonatän Appassionata isch i derä Zit entschtandä. Anno 1810 het d'Josephine denn där estnisch Baron Stackelberg ghürotä. Dodämet hend si und dä Beethoven änand us dän Augä värlorän und d'Josephine isch i schlechti Lebänsvärhältniss cho. I ernä Tagebüächär het d'Therese äs paar Johr spötär (1817) gschrebä: "Ob Josephine nicht Strafe leidet wegen Luigi's? Weh! - seine Gattin - was hätte sie nicht aus diesem Heros gemacht!" und 1847: "Sie waren füreinander geboren und lebten beide noch hätten sie sich vereint" (alli Zitat noch R. Rolland, a. a. O. S. 251-253).